Sommerhusmarkedet har de seneste par år været brandvarmt, men nu ser det altså ud til, at det bliver noget koldere. Ifølge realkreditgiganten Nykredit vil sommerhuse nemlig falde i pris. Selvom det ser ud til, at prisfesten er slut, så er der ingen tegn på, at udlejningsfesten stopper lige foreløbigt. - Vi tror, det bliver måske det største år nogensinde, siger Per Dam, der er direktør i Sol og Strand. Udlandet trækker Fra maj 2020 til maj 2021 steg sommerhuspriserne med hele 26 procent, og ved udgangen af 2021 lød prisstigningen på 17,6 procent. Stigningen i salget af sommerhuse skyldtes blandt andet, at danskerne havde et stort behov for at holde ferie i Danmark under corona-pandemien. Det resulterede i, at danskerne i stor grad investerede i ferieboliger. Nu, hvor verden så småt er åbnet op igen, er det slut. Nykredit spår at priserne nu vil falde med 2,7 procent i 2022. -	Det akutte behov er aftaget, og priserne er kommet op et sted, hvor flere købere siger nej tak, siger Nykredits chefanalytiker Mira Lie Nielsen i analysen. Mangel på sommerhuse Direktøren fra Sol og Strand har allerede nu fået mange bookinger af sommerhuse. Og selvom det umiddelbart ser lovende ud for resten af sæsonen, så har det eksplosive salg af sommerhuse under corona-pandemien alligevel skabt udfordringer for udlejningsbranchen. -	Vi har simpelthen ikke sommerhuse nok på markedet nu, siger Per Dam. Ifølge direktøren ønsker de mange nye sommerhusejere nemlig selv at bo i deres feriebolig i de første par år. Og det betyder en lavere samlet kapacitet af udlejningshuse. - Det passer dårligt med, at de tyske feriegæster nu kommer tilbage i meget stort tal, siger han, og fortsætter: -	Så hvis der er nogen, der har fortrudt eller ønsker at tjene nogle penge, så er der altså et marked for udlejning, siger Per Dam. Han håber, at der frem mod højsæsonen vil komme flere udlejningshuse på markedet, når de nye sommerhusejere finder ud af, hvad det vil sige pludselig at have to huse. - De har to sæt regninger, og de har kun den samme tid og vil måske også gerne ud at rejse, så håber vi, at de indgiver deres feriehuse til udlejning. Se hele indslaget her:

Opsummering:
Trods et forventet fald i salget af sommerhuse, så er der store håb for sommerhusudlejningsbureauerne.